Festival divadiel bez zriaďovateľa tentoraz s výraznou medzinárodnou dimenziou si v Košiciach, ale aj v Prešove a v Rožňave už po štvrtý raz našiel vďačné obecenstvo. Za veľkého záujmu divákov sa v pondelok predstavila maďarská tanečnica a choreografka Andrea Ladány. Medzi ďalšie neverbálne predstavenia patrilo vystúpenie Akadémie umení z Ľubľany, vizuálno-kontaktný projekt Pasažér Divadelnej skupiny Jednotka z Prahy, či pantomimická Klauniáda Puky Star Divadla Shkidy zo Sankt Peterburgu.
Podtitulok - Súčasná avantgarda - mal projekt Teatra Cinema z poľských Michalowic s názvom I'm Not Talking Here About Love. Z domácich alternatívnych súborov sa okrem divadla GUnaGU prezentovala aj Stoka s projektom Komisia. Divadlo Actores z Rožňavy sa predstavilo svojou nateraz poslednou produkciu Láska Dona Perlimplína.
Pre priaznivcov klasickejšieho divadelného slova bolo určené predstavenie Divadla a.ha. z Bratislavy Interview autora Petra Gregora, v ktorom diváci ocenili obdivuhodný výkon Mariána Geišberga v úlohe starnúceho, stále však neúnavne ironického spisovateľa. Zaujala aj Eva Matejková ako naivná učiteľka z hry Ľudmily Razumovskej Drahá pani. Túto na hereckých výkonoch postavenú inscenáciu uviedlo v spolupráci so študentmi bratislavského konzervatória Divadlo Astorka Korzo '90 a Divadlo Drive.
(jan)